ซุปไก่แบรนด์ โฆษณาบ่อยจัง?
ชื่อบริษัทของแบรนด์คือ เซเรบอส แต่บริษัทพึ่งเข้ามาตั้งโรงงานซุปไก่ในประเทศไทยเมื่อ 43 ปีที่ผ่านมาที่จังหวัดนนทบุรี ต่อมาได้ย้ายไปนิคมแหลมฉบังเพื่อขยายกำลังการผลิต ตอนนี้ บริษัทเซเรบอสในประเทศไทย เป็นศูนย์กลางการผลิตและส่งออก สินค้าแบรนด์ที่ใหญ่ที่สุดในทวีปเอเชีย
10 พ.ค. 2560

เคยสงสัยไหมว่าทำไมซุปไก่แบรนด์ต้องชื่อว่าแบรนด์ ฟังดูแล้วแปลกๆ เพราะถ้าเราถามสินค้าตัวนี้ว่ายี่ห้ออะไรในภาษาอังกฤษจะได้คำตอบคือ “ยี่ห้อ” นั่นเอง What’s its brand? The answer is “Brand”. แต่จริงๆแล้วจุดเริ่มต้นมาจาก 200 ปีที่แล้ว กษัตริย์จอร์จที่ 4 ของประเทศอังกฤษประชวร พ่อครัวชื่อ Henderson William Brand จึงพัฒนาสูตรซุปไก่ที่จะบำรุงร่างกาย และหลังจากคุณ Brand เกษียณ จึงได้นำสูตรนี้มาทำเป็นสินค้าขายให้คนทั่วไป โดยใช้ชื่อจากตัวเขาเองว่า Brand
ชื่อบริษัทของแบรนด์คือ เซเรบอส แต่บริษัทพึ่งเข้ามาตั้งโรงงานซุปไก่ในประเทศไทยเมื่อ 43 ปีที่ผ่านมาที่จังหวัดนนทบุรี ต่อมาได้ย้ายไปนิคมแหลมฉบังเพื่อขยายกำลังการผลิต ตอนนี้ บริษัทเซเรบอสในประเทศไทย เป็นศูนย์กลางการผลิตและส่งออก สินค้าแบรนด์ที่ใหญ่ที่สุดในทวีปเอเชีย
บริษัทเซเรบอสเคยจดทะเบียนในตลาดหลักทรัพย์สิงคโปร์ และเครื่องดื่มซันโตรีของประเทศญี่ปุ่นได้เข้ามาถือหุ้นบริษัทเซเรบอสตั้งแต่ปี 1990 ต่อมาถูกบริษัทซันโตรีซื้อกิจการทั้งหมด และ ถอนออกจากตลาดหลักทรัพย์ไปเมื่อปี 2012 นี้เอง
ตอนนี้บริษัทเซเรบอสจึงถือเป็นบริษัทย่อยของบริษัทซันโตรี
แล้วเคยสงสัยไหมว่าแบรนด์ขายดีแค่ไหน ทำไมเราได้เห็นโฆษณาบ่อยจัง?
ถ้าจะทายว่าบริษัทนี้มีรายได้หลักพันล้าน คำตอบคือน้อยไป
ปี 2558 บริษัท เซเรบอส (ประเทศไทย) มีรายได้ 11,974 ล้านบาท! (ซึ่งน่าจะรวมถึงรายได้ส่งออกไปขายในต่างประเทศด้วย)
บริษัทมีต้นทุนขาย 5,534 ล้านบาท ค่าใช้จ่ายในการขาย 3,328 ล้านบาท และมีกำไรสุทธิมากถึง 2,966 ล้านบาท
ด้วยกำไรที่มากขนาดนี้ ถ้าบริษัทนี้จดทะเบียนอยู่ในตลาดหลักทรัพย์ประเทศไทย จะถือว่าเป็นบริษัทเครื่องดื่มที่ใหญ่สุดในตลาดหลักทรัพย์ มีกำไรมากกว่ากำไรของบริษัท โออิชิ อิชิตัน คาราบาวแดง รวมกันทั้งหมด
แต่เครื่องดื่มยี่ห้อแบรนด์อาจจะต่างจากยี่ห้ออื่น ตรงที่ส่วนใหญ่แล้วคนซื้อจะไม่ได้กิน คนกินจะไม่ได้ซื้อ เพราะสินค้านั้นจะถูกซื้อเป็นของฝาก ดังนั้นสิ่งที่บริษัทต้องทำคือจะโฆษณาจูงใจยังไงให้คนซื้อแบรนด์ไปเป็นของฝาก
ที่น่าสนใจคือค่าใช้จ่ายในการขาย 3,328 ล้านบาท ส่วนหนึ่งในนั้นก็คืองบโฆษณา จากข้อมูลในปี 2556 แบรนด์ใช้งบโฆษณามากถึง 1,297 ล้านบาท ติดอันดับ 5 ของผู้ที่ใช้งบโฆษณามากที่สุดในประเทศไทย
ต่อไปนี้ถ้าเราเห็นโฆษณาบ่อยๆของคุณ ญาญ่าที่ถามว่า “คุณติงลี่อายุ 60 แล้วทำไมยังดูหนุ่มอยู่เลย” ก็คงไม่แปลกใจแล้ว เพราะงบการเงินพิสูจน์แล้วว่าบริษัทมีเงินเหลือเฟือที่จะนำมาซื้อโฆษณาได้